In nomine summi Dei æterni. Ludwicus, ipsius favente gratia, imperator augustus. Omnium sancte Dei ecclesiæ fidelium nostrorumque, presentium et futurorum industria, notum fore decernimus, quia adiit presentiam nostram inclitus filius noster, Karolus comes, obsecrans ut cuidam unanimi fideli nostro et sacri palatii nostri obsecundator familiarissimus, Bono nomine, facere juberemus preceptum super quendam curtilum in Treciano, quem de Levi, Hebreo, comparavit, cum campis et silvis, et vineam super se habentem, quam cum bene Bono ex ipsa hereditate in ipsa villa commutavit. Cujus petitioni aurem accommodantes, hos nostre eminentiæ apices fieri decrevimus, per quos memoratus Bonus et uxor ejus Gertrudis, omnes supradictas res in Martiano villa sibi adquisitas firmiter et secure ad proprietatem obtinere, regere et possidere valeant. Et ut hec nostre largitionis auctoritas inconvulsam obtineat firmitatem, manu propria subterfirmavimus et anuli nostri impressione adsignari jussimus. Signum Ludwici, serenissimi augusti. Ubaldus notarius scripsit.